Košice – Európske hlavné mesto kultúry 2013

Mesto Košice bolo držiteľom titulu Európske hlavné mesto kultúry pre rok 2013 spolu s francúzskym mestom Marseille.

História projektu 
Prestížny titul Európske hlavné mesto kultúry udeľuje Európska komisia a Európsky parlament od roku 1985 s cieľom podpory trvale udržateľného kultúrneho rozvoja daného mesta so zapojením všetkých kultúrnych subjektov a zvýšením záujmu obyvateľov vybraného európskeho mesta o dianie v ňom. V roku 2008 zvíťazili Košice s projektom Interface 2013 nad ostatnými slovenskými kandidujúcimi mestami Nitrou, Martinom a Prešovom a stali sa tak prvým slovenským mestom s týmto titulom. Projekt zaštresovala organizácia, ktorá dnes nesie názov Creative Industry Košice.

Projekt Interface 2013 
Projekt Interface 2013 sa usiluje o transformáciu Košíc ako silného priemyselného centra na postindustriálne mesto s kreatívnym potenciálom, univerzitným zázemím a novou kultúrnou infraštruktúrou. Tvorcovia priniesli do Košíc koncept kreatívnej ekonomiky - prepojenia ekonomiky a priemyslu s umením - čím sa vytvoril priestor pre rozvíjanie oblastí kreatívneho priemyslu (dizajn, médiá, architektúra, hudobná produkcia, film, informačné technológie, počítačové hry) a kreatívneho turizmu.

Kultúrny a umelecký program  
Umelecký a kultúrny program na samotný rok 2013 vychádzal z koncepcie udržateľných aktivít s dlhodobým efektom na kultúrny život mesta a regiónu. Program pre rok 2013 bol rozdelený do piatich línií:
 Laboratórium živej kultúry - využitie potenciálu súčasnej košickej kultúrnej scény a stimulácia nových foriem umenia
 Otvorený verejný priestor - alternatívna prezentácia umenia mimo "kamenných inštitúcií" so zapojením okrajových častí mesta
 Košické živly - svetlo, voda a zvuk - netradičné podujatia s ťažiskom v Kunsthalle, bývalej krytej plavárni
 Vpred ku tradícii - vpred ku koreňom - formovanie novej kultúrnej identity mesta s využitím tradičných foriem umenia a preferovaním lokálnych ikonických osobností (Sándor Márai, Gyula Kosice, Juraj Jakubisko a Ľudovít Oelschläger)
 Putujúce mesto - zviditeľnenie košickej kultúry v regióne, štáte a Európe, zapojenie do medzinárodného kontextu

Kľúčové podujatia 
 Use the C!ty festival - súčasné umenie vo verejnom priestore
 Biela noc/Nuit Blanche - hudobné a svetelné inštalácie v urbánnom prostredí
 eduMena Košice - interpretácia starej hudby
 Svetové dni novej hudby ISCM/ISCM World New Music Days - najvýznamnejšia celosvetová prehliadka vážnej hudby, 90. ročník v Košiciach
 Mesiac autorského čítania - literárny festival
 Čím je pre Prahu Kafka, tým je Márai pre Košice - preklad diela do slovenčiny
 Imaginácie - medzinárodné predstavenie s 13 inštaláciami v urbánnom prostredí
 Svedectvo krvi - súčasná dráma o živote Troch košických mučeníkov
 Cassovia folk fest - tradičný festival doplnený o country, írske tance, hip-hop, orientálne tance ai. 
 Leto v parku - multižánrový festival mestského typu (hudba, divadlo, film, tvorivé dielne)
 Košická moderna - výstava o pokrokovej košickej medzivojnovej avantgarde
 Trienále súčasného umenia - predstavenie umenia 21. storočia (fotografia, video art, digitálne umenie)
 Oltár majstra z Okoličného - zreštaurovanie a vystavenie v Dóme svätej Alžbety
 Jakubiskove dni - premietanie kompletnej filmografie
 Ľudovít Oelschläger - putovná výstava o jednom z najproduktívnejších predstaviteľov slovenskej medzivojnovej architektúry
 AICA kongres - medzinárodný kongres kritikov súčasného umenia
 Dni nového tanca/New Dance Days - festival súčasného tanca
 Zlatý žobrák - medzinárodný festival lokálnych televízií
 Festival divadiel strednej Európy - tradičné podujatie na Hlavnej ulici
 Hudba medzi Východom a Západom - medzinárodný koncert klasickej hudby
 Gyula Kosice - výstava košického rodáka, sochára a vizionára inžiniersko-plastickej estetiky
 Mesto zvuku/Sound City Days - súčasné zvukové a elektronické umenie
 Návrat vody do mesta - multižánrové umelecké vystúpenie v koryte bývalého Mlynského náhonu

Hlavné investičné projekty Európskeho hlavného mesta kultúry Košice 2013 
 Kasárne Kulturpark - prestavba kasární na Kukučínovej ulici na novú kreatívnu, vzdelávaciu a oddychovú štvrť Košíc
 SPOTs - prestavba vybraných sídliskových výmenníkových staníc na kultúrne komunitné centrá
 Kunsthalle/Hala umenia - prestavba nevyužívanej starej krytej plavárne na multifunkčné kultúrne centrum s medzinárodným programom
 Mestský park, parky Komenského a Moyzesova - revitalizácia verejného priestoru
 Košický hrad, Amfiteáter, kaštieľ v Krásnej, Dóm svätej Alžbety, Ulička remesiel - rekonštrukcia

Zdroje 
 Košice 2013 Európske hlavné mesto kultúry – oficiálna stránka 
 

Kultúra v Košiciach
Európska kultúra